**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Hvidtjørnen**  Uanmeldt tilsyn d. 9. august 2023  Anmeldt tilsyn d. 30. oktober 2023  Deadline for handleplan: d. 4. februar 2024 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i de enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelsen samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis**  **Forord:**  Observationerne på det uanmeldte tilsyn præges af en god stemning, ro og fordybelse og af engagerede børn med positive forventninger til de voksne.  De voksne deler børnene op i mindre grupper og tilbyder dem forskellige aktiviteter og lege med aktiv voksendeltagelse igennem hele dagen. Børnene er fordybede og engagerede i lege og aktiviteter, så der er en god og rolig stemning, samtidig med at der emmer af leg og liv. De voksne faciliterer varierede aktiviteter som maling, boldleg, sansemotorik, massage, sange, perler, boglæsning, hoppe i vandpytter med mere. Der observeres flere vokseninitierede, voksenstyrede aktiviteter end børneinitierede aktiviteter, men børnene deltager koncentreret og lystfuldt i alle aktiviteterne, som præges af gensidig respekt og nysgerrighed, og hvor børnenes ideer og input tillægges afgørende betydning.  De voksne er opmærksomme på, viser forståelse for og sætter ord på børnenes følelser og perspektiver. De voksne oversætter løbende børnenes intentioner for hinanden, så børnene hjælpes til positive samspil med de voksne og med hinanden. De voksne er opmærksomme på børnenes udspil og signaler. Der ses ikke irettesættelser eller skæld ud, men udelukkende positive anvisninger til, hvad børnene kan gøre - på den måde støttes børnene igennem hele dagen i positive, hensigtsmæssige samspil med hinanden i et trygt læringsmiljø, hvor de guides med varme og smil, når de får brug for hjælp.  De fysiske læringsmiljøer inviterer til lege og aktiviteter i mindre grupper, hvilket også afspejles i børnenes ageren i rummene. Der er små kroge med tematiseret legetøj og visuel inspiration til relevante lege, bøger i børnehøjde og kasser og reoler med relevant legetøj. I både vuggestue og børnehave er der etableret legezoner, der inviterer til forskellige typer af leg (konstruktionsleg, regelleg, rolleleg, bevægelsesleg mv.)  Der lægges tydeligt vægt på forberedelse og organisering af den pædagogiske hverdag. De voksne har tydeligt forberedt og organiseret sig, så de ved, hvad de skal. De har stort set ikke brug for at bruge tid på at koordinere indbyrdes i løbet af dagen. De fordeler sig i mindre grupper og deltager aktivt i engagerede dialoger og aktiviteter sammen med børnene.  **Konklusion:**  På det pædagogiske tilsyn observeres et personale, der er lydhør og imødekommende i deres samspil med børnene. Børnene bliver ikke på noget tidspunkt skældt ud eller irettesat. Børnene bliver imødekommet, understøttet og trøstet. De voksne hjælper børnene i deres samspil med hinanden og med at sætte ord på børnenes faktiske følelser, og de bekræfter oplevelserne og kommunikerer med børnene ansigt-til-ansigt.  Der observeres generelt et personale, som indgår i og understøtter engagerede samtaler med børnene – med mange turtagninger, udvidelse af børnenes udspil og udsagn, øjenkontakt og kropskontakt, smil og engagerede samspil.  Ingen bekymring: X  Bekymring:  Alvorlig bekymring: |
| **Handleplan**  Følgende fokus- og opmærksomhedspunkter skal der udarbejdes en handleplan på:  En vedligeholdelse og videreudvikling af den høje faglighed og kvalitet. |
| **KIDS-temaer: *Leg og aktivitet, Socio-emotionel udvikling, Demokrati og deltagelse***  **Leg og aktivitet:**  KIDS viser, at personalet skaber vilkår for legen, så børnene indgår i gode og berigende legeoplevelser med hinanden. De tilbyder børnene relevante lege og aktiviteter med engagerede og aktivt deltagende voksne. Personalet tager dagen igennem relevante initiativer ift. børnenes interesser og alder. Børn og voksne er inddelt i mindre grupper, og aktiviteterne bærer præg af engagement fra både børn og voksne. Der ses mange længerevarende, engagerede og uafbrudte samspil, lege og aktiviteter, som børnene finder interessante og meningsfulde. De voksne giver plads til og understøtter børnenes lege og aktiviteter på måder, der giver mulighed for at inddrage alle børn i børnefællesskabet, og de indretter og forandrer aktiviteterne i forhold til børnenes engagement og motivation.  Pædagogerne er imødekommende over for børnenes initiativer og følger deres engagement, og aktiviteterne giver mulighed for, at børnene kan få fordybede samtaler med en voksen, som de kender godt.  Der ses flest vokseninitierede aktiviteter. Aktiviteterne er varierede, gruppestørrelserne er velovervejede, voksenressourcerne er fordelt på mindre børnegrupper, og de voksne deltager aktivt sammen med børnene. De voksnes deltagelse i og rammesætning af aktiviteterne appellerer til børnene, så ingen ønsker at lave noget andet end det, de inviteres til af de voksne.  **Socio-emotionel udvikling:**  I alle dele af den pædagogiske praksis (aktiviteter, rutiner og børnekultur) observeres imødekommende voksne, som har lange, engagerede samtaler med børnene om det fælles tredje. Der tages i udpræget grad udgangspunkt i børnenes fortællelyst, deres oplevelser og deres følelser. De voksne spørger nysgerrigt, understøtter og udvider børnenes udsagn og imødekommer børnene.  I arbejdet med børnenes socio-emotionelle udvikling ses, at personalet rummer og accepterer børnenes følelser og sætter ord på disse. Børnenes perspektiver og følelser imødekommes, og børnene understøttes i at give udtryk for deres egne oplevelser. De voksne indgår i positiv ansigt-til-ansigt-kontakt med det enkelte barn om dets oplevelser og om fælles oplevelser, indre tilstande og følelser. De er gennem hele dagen sammen med børnene om det fælles tredje og deler oplevelserne med børnene, som derved får mulighed for at opdage, at ting kan føles og opleves på forskellig måde af forskellige personer. De voksne er opmærksomme på børnenes indbyrdes relationer og hjælper alle børnene med at blive inddraget i det sociale fællesskab.  **Demokrati og deltagelse:**  Børnene indgår i lege og aktiviteter med stor lyst og interesse, og de voksne observeres at tage relevante initiativer til leg og aktivitet. De voksne lytter til børnenes verbale og nonverbale udtryk for deres oplevelser i de vokseninitierede aktiviteter og lader dem få indflydelse på aktiviteterne. Børnenes udsagn bliver lyttet til og taget alvorligt.  **Delkonklusion:**  Observationerne foretaget på det uanmeldte tilsyn viser en score i KIDS, der i forhold til **leg og aktivitet** og **socio-emotionel udvikling** ligger i **fremragende kvalitet**, og som i forhold til **demokrati og deltagelse** ligger i **den højeste ende af god kvalitet.** |
| **Pædagogandel**  Lederen oplyser, at den aktuelle pædagogandel ligger på 66%. Det ligger væsentligt under den kommunalt besluttede pædagogandel på 72,5%, og der er derfor fortsat behov for ledelsesmæssig opmærksomhed på at øge pædagogandelen ved nyansættelser og via merituddannelse. |
| **Sygefravær**  Dataindsamling: *Data fra kommunens HR-statistik (Fravær - Måltal) Opgørelse fra 1. august 2022 -31. juli 2023*  I perioden har Børnehuset Hvidtjørnen et gennemsnitligt sygefravær på 11,4 dage pr. fuldtidsmedarbejder og institutionen ligger dermed under sit måltal på max. 18,0 dage. pr. medarbejder om året, og der ses en positiv udvikling idet sygefraværet er faldet, sammenlignet med tidligere. Servicetabet er 0,9 hvilket betyder, at der i gennemsnit er 0,9 medarbejdere sygmeldt om dagen.  Delkonklusion: Sygefraværet i Børnehuset Hvidtjørnen er på et acceptabelt niveau. Jf. kommunens sygefraværspolitik, er der fortsat brug for et ledelsesmæssigt fokus på at fastholde det positive arbejde med at nedbringe sygefraværet. |
| **Personaleomsætning**  Dataindsamling: *Data fra kommunens HR-statistik (Personaleomsætning) Opgørelse fra 1. august 2022 – 31. juli 2023.*  Data viser, at personaleomsætningen for perioden er 27,8%, hvor 5 har fratrådt sin stilling og 8 er nyansatte. Opgørelsen inkluderer også ansættelse af vikarer mv. Opgørelsen kan dermed også være præget af en periode efter COVID-19, hvor der har været behov for at ansætte mere midlertidigt personale, for at imødekomme afstandskrav og dække ind ift. sygdom i personalegruppen.  Delkonklusion: Personaleomsætningen viser en relativ naturlig udskiftning af personale i perioden, sammenlignet med øvrige dagtilbud. |
| **Pædagogisk læreplan**  ”Handleplan for læringsmiljøet” indarbejdes i arbejdet med den pædagogiske læreplan, således at punkterne i handleplanen bliver tænkt sammen med evalueringen og det fremadrettede arbejde i Hvidtjørnen. Justeringen og evalueringen af læreplanen skal tænkes som en kontinuerlig proces, som med udgangspunkt i opsamlingen af løbende erfaringer giver anledning til en løbende justering af fremadrettet pædagogisk praksis. |
| **Handleplan**  På det anmeldte tilsynsmøde drøftede tilsynsførende, lederen og MED-udvalget, at handleplanen for årets tilsyn skal fokuseres omkring fastholdelse af den høje kvalitet. Der fokuseres dels på indretningen af fysiske læringsmiljøer og dels på en lokal forankring af ny mad- og måltidspolitik. |